Til helgen feirer Det norske misjonsselskap (NMS) at det er 150 år siden de første misjonærene fra Norge dro til Madagaskar.

– Madagaskar har spilt en helt særegen rolle i norsk kirkehistorie og det er ufattelig mange mennesker som har sittet og tenkt på og planlagt for Madagaskar i landet vårt, særlig i bibelbeltet langs kysten, sier generalsekretær i FN, Erik Solheim som er invitert til å delta på feiringen.

Han mener Norge har spilt en stor rolle på Madagaskar gjennom misjonen.

Til tross for at et utbrudd av lungepest i landet har lagt en demper på noe av feiringen forteller generalsekretær Jeffrey Huseby at over 120 nordmenn drar ned til den afrikanske øystaten for å feire med NMS.

– De skulle delta på den lutherske gassiske kirke sin 150-års jubileumsfeiring. Den feiringen har blitt utsatt. På anbefaling fra folkehelseinstituttet har vi avlyst deltakelse på alle åpne arrangementer, sier han.

Folkehelseinstituttet (FHI) fraråder ikke reise til Madagaskar, og NMS gjennomfører derfor fortsatt noe av programmet for de norske tilreisende i helgen.

Gikk mot anbefalinger

Solheim sier at han gleder seg til å besøke Antsirabe der mye av NMS sitt jubileumsprogram foregår.

– Jeg har besøkt hovedstaden Antananarivo før, men jeg har aldri vært i Antsirabe. Jeg gleder meg til å se området og møte folkene der, sier Solheim.

Både han og Huseby nevner FN-lederens rolle da han var Norges miljø- og utviklingsminister (2005-2012) og sørget for at Norad bevilget penger til et nytt kultur- og kompetansesenter i Antsirabe.

– Senteret blir blant annet brukt til å innkvartere studenter fra Norge som har praksis på gassiske helseinstitusjoner. Han skal besøke senteret og tale på en festkveld for de norske besøkende, forteller Huseby.

Solheim forteller at han møtte motstand da han tok den avgjørelsen.

– Det var veldig få i embetsverket som anbefalte meg å gi penger til det og det var en beslutning jeg tok selv. Jeg angrer ikke og synes det er veldig fint å kunne bidra til dette, sier han.

Misjon og klima

Solheim, som i tillegg til å være assisterende generalsekretær er leder for FNs miljøprogram, sa i et Vårt Land-intervju i 2012 at «Gud er tilbake» og at «Gud spiller en stadig større rolle i samfunnet». Det mener han fortsatt.

– Det er et standpunkt som bare har blitt forsterket siden den gangen. I FNs miljøarbeid har vi startet et prosjekt for å se hvordan vi kan alliere oss mer med trosbaserte organisasjoner for miljøet. Det springer ut fra de samme tingene jeg la vekt på i 2012, sier han til KPK.

Huseby forteller at NMS allerede spiller en rolle ovenfor sine samarbeidspartnere ved å sette fokus på klima- og miljøspørsmål.

– Det handler om bærekraftig jordbruk, samt tiltak mot avskoging og skadedyr. På Madagaskar og i Kina har vi også hatt et biogassprosjekt, sier han.

Solheim tror veldig mange menneskers engasjement for å bekjempe fattigdom, få opp utdanning eller ta vare på kloden miljømessig springer ut av en religiøs overbevisning.

– Kirker i veldig mange deler av verden har en mye større evne til å nå ut, selv på landsbygda, enn noen annen samfunnsinstitusjon. Enten man tar den åndelige dimensjonen i det eller den organisatoriske så er kirken helt sentral om man ønsker å ta vare på miljøet eller bringe folk ut av fattigdom, sier han.